**Окуучунун аты-жөнү\_\_\_\_\_\_\_\_\_\_\_\_\_\_\_\_\_ Класс 4-\_\_\_\_ II вариант**

**Атанын эмгегин актоо**

 Бул дүйнөдө эки үпүп жашап жүрдү. Турмуштары жаман болгон жок, бала-чакалуу болушту. Балдары үйлөнүп-жайланып өздөрүнчө кетишти. Ошентип, үпүптөр да картайды. Экөө жашап жүрүштү.

 Бир күндөрү алар уядан чыга албай калышты. Оокат таап келүүгө дармандары жок. Учайын десе, канаттары көтөрүлбөйт, көздөрү да көрбөйт. Карылык ушул экен дешти да, эч жакка чыкпай , өлсө өз уясында өлмөк болушту. Балдарынан үмүт үзүштү. Бирок эне-ата жаңылышты. Кайдадыр бир жакка кетип баратып, улуу баласы ата-энесине кайрылып калды. Алардын абалын көрүп, башка бир туугандарына билдирмекчи болуп кетти. Эми карындаштарынын баарына барды.

 Баары чогулгандан кийин балдарынын эң кичүүсү айтты:

-Бизге өмүр берген ата-эне. Ак сүтүн берип чоңойтту энебиз. Акылын айтып, ишке үйрөттү атабыз. Акылын да, жардамын да аяшкан жок, чоңойтушту. Мунусуна ырахмат. Эми карылыгы жетип, көздөрү көрбөй, тамак кылууга да жарабай калышыптыр. Эми милдетибизди аткаралы. Колдон келишинче багалы, көздөрүн аччу дары табалы!

 Бардыгы макул болушту. Жаңы уя салып, ата-энесин ошого которушту. Чегиртке кармап, ата-энесинин оозуна салышат, үшүбөсүн дешип, кезек менен аларды канаттары менен жаап уктатышты. Куду өз балапандарын кандай бакса, андан кемиткен жок.

 Булактын суусу менен суусунун кандырышты, канат-куйругун тарап, үлпүлдөтүп багышты.

 Дары издеп кеткен балдары да, сокурга көз, карыны жашартчу чөп таап келишти. Чөптүн ширесин сыгып, эне-атасына ичиришти.

 Арадан көп күндөр өттү. Ата-энени багуудан балдары тажаган жок. Энеси менен атасынын көзү ачылды. Балдарынын ишине ыраазы болушту.

 Ошентип ата-эненин күчүн, сүйүүсүн балдары ак эмгеги менен акташкан экен. Ошол балдары азыр да жашап жатышат.

1. Үпүптөр карыганда ким менен калышты?

А) кыздары Б) жалгыз В) улуу баласы Г) кичүү баласы

2. Үпүптөр кандай чечимге келишти?

А) үйүндө көз жуммак болушту

Б) жаңы үй курушмак болушту

В) балдары менен жашамак болушту

 Г) балдарын чакырмак болушту

3. Көп чекиттин ордуна мазмуну боюнча ой менен толукта.

Алгач ата-энесин көргөн баласы … кайрылуу жасады.

А) ата-энесине

Б) чегирткеге

В) бир туугандарына

 Г) чөптөргө

4. Ким ата-энесинин жасаган иштерин, кантип баккандыгы тууралуу баяндап берди?

А) улуу баласы

Б) карындаштары

В) кичүү баласы

 Г) атасы

5. Балдары ата-энесине эмнени издемек болушту?

А) уяны Б) дарыны В) жерди Г) тамакты

6. Үпүптүн балдары ата-энесине кандай мамиле жасады?

 А) бир туугандарына кайрылгандай

Б) өз балапандарын чоңойткондой

В) кичүү баласын эркелеткендей

 Г) жемдерди издеп тапкандай

7. Балдары ата-энесине кантип жылуулук беришти?

А) чегиртке менен

Б) иш менен

В) жыты менен

 Г) канаттары менен

8. Көп чекиттин ордуна мааниси боюнча сөздөрдү коюп, ойду толуктагыла. Алар үпүптөрдү багуудан …

А) чарчаган жок

Б) чарчады

В) тажаган жок

 Г) тажады

9. Автор текстте негизги ой катары эмнени берейин деген?

А) ата-энеге жаңы үй салуу

Б) ата-энени жылуу кармоо

В) ата-энени таштап кетүү

 Г) ата-эненин эмгегин баалоо

10. Төмөнкү макалдардын кайсынысы сенин оюңча аңгеменин мазмунуна туура келет?

А) Аз сүйлөп, көп тыңша..

Б) Жайында жаткан, кышында тоңот.

В) Жамгыр менен жер гүлдөйт,

 Эмгек менен жер гүлдөйт,

Г) Ата сыйлаган абийир табат,
 Эне сыйлаган элге жагат.